દરબારગઢમાં ઓરડાની પાછળની ઓસરીમાં આઠથી બાર હાથ લાબું પહોળું રસોડું જોવા મળે છે. જેમાં બે બારણાં તથા જાળિયા ભીંત કબાટ પાણીયારૂં ચોકડી તેમજ નાની પેડલી હોય છે. રસોડાની અંદર ઠામવાસણનો કબાટ તેમજ જૂના જમાનાનું ‘લોકફ્રીઝ’ એટલે મજુડું (મજુસ), જેમાં રોટલા, ઘી, દહીં, શાક, માખણ, દૂધ- દહીનાં ગોરહડાં મૂકવામાં આવે છે. ઉંચા પાયાવાળો અસલ બર્માટીક સાગનો ત્રણ થરા પાટિયા મારી નાનાં નાનાં ખાનાં કરેલાં હોય જેથી બહારની હવા તડકો, ટાઢ કે ભેજ લાગે નહીં. આવા મજૂસ એક એક કાઠીઓના દરબારગઢમાં રહેતા. રસોડામાં ભીંતા કબાટમાં અથાણાના બાટલા તથા તેલના કુલડાં રહેતા. કાઠિયાણી રસોડામાં બાજરાના રોટલા ઘડવા બેસે તે રસોડા બહાર રોટલાના ટપાકાનો અવાજ ન સંભળાય તેની પૂરી કાળજી રાખે છે.